ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0220/96 υποβολή: Werner Langen (PPE) προς το (12 Φεβρουαρίου 1996)

Θέμα: Περιορισμός των δικαιωμάτων των μειονοτήτων στα ελληνικά σχολεία

Η υποχρεωτική σχολική φοίτηση στα ελληνικά σχολεία είναι εννιάχρονη. Αυτό όμως δεν ισχύει για τα παιδιά της τουρκικής μειονότητας στην Ελλάδα. Στη Δυτική Θράκη λειτουργούν δύο τουρκικά σχολεία δευτεροβάθμιας εκπαίδευσης, ένα στην Κομοτηνή και ένα στην Ξάνθη. Μέχρι σήμερα οι απόφοιτοι του δημοτικού σχολείου υποβάλλονταν σε εξέταση προκειμένου να τους δοθεί η δυνατότητα να φοιτήσουν σ' αυτά τα σχολεία. Αντί των εισαγωγικών εξετάσεων, θα επιλέγονται στο εξής με κλήρο 60 μαθητές για το σχολείο της Κομοτηνής και 30 μαθητές για το σχολείο της Ξάνθης. Αυτό σημαίνει ότι μόνον το 9% αυτών των παιδιών μπορούν να φοιτούν στα σχολεία δευτεροβάθμιας εκπαίδευσης, και αυτό το ποσοστό θα επιλέγεται με κλήρο.

1. Θεωρεί το Συμβούλιο ότι τα μέτρα που έλαβαν οι ελληνικές αρχές συμφωνούν με την υποχρέωση που απορρέει από τις συνθήκες, ήτοι τη διατήρηση της πολιτισμικής πολυμορφίας της ΕΕ;

2. Εάν όχι, πώς σκοπεύει το Συμβούλιο να αντιμετωπίσει αποτελεσματικά αυτά τα περιοριστικά μέτρα, τα οποία αντίκεινται στις βασικές ευρωπαϊκές ιδέες;

Απάντηση 3 Ιουνίου 1996)

Το άρθρο 126, παρ. 1 τησ Συνθήκης της Ευρωπαϊκής Ένωσης, ορίζει ότι "η Κοινότητα συμβάλλει στην ανάπτυξη παιδείας υψηλού επιπέδου ... σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία".

Επομένως δεν αναπόκειται στο Συμβούλιο να παρέμβει στις λεπτομέρειες της οργάνωσης της εκπαίδευσης που έχουν ορισθεί από ένα κράτος μέλος.
ΓΡΑΠΤΗ ΕΡΩΤΗΣΗ E-0603/96 υποβολή: Carole Tongue (PSE) προς την Επιτροπή (13 Μαρτίου 1996)

Θέμα: Επιδοτήσεις για τις σκηνικές τέχνες

Γνωρίζει η Επιτροπή τα προβλήματα που έφερε στην επιφάνεια η Ένωση Μουσικών, ότι δηλαδή οι ευρωπαϊκές επιδοτήσεις ίσως να χρησιμοποιούνται με τρόπο ώστε οι βρετανικοί σύλλογοι μπαλέτου να μην μπορούν να συνοδεύονται από τις δικές τους ορχήστρες κατά τις περιοδείες τους στο εξωτερικό; Η Birmingham Royal Ballet αντιμετώπισε ήδη τέτοιες δυσκολίες. Οι επιδοτήσεις χρησιμοποιούνται πράγματι με τέτοιον τρόπο;

Απάντηση του κ. Oreja εξ ονόματος της Επιτροπής (23 Απριλίου 1996)

Η ενίσχυση της Κοινότητας για τις πολιτιστικές εκδηλώσεις στον τομέα της μουσικής και του χορού γίνεται με το πρόγραμμα Καλειδοσκόπιο και κατά το παρελθόν με το πρότυπο σχέδιο Καλειδοσκόπιο.

Για να τύχουν κοινοτικής επιδότησης πρέπει να πληρούνται ορισμένοι όροι - οι οποίοι περιλαμβάνονται στις προσκλήσεις υποβολής προσφορών οι οποίες δημοσιεύονται στην Επίσημη Εφημερίδα - όπως είναι η ευρωπαϊκή διάσταση (συνδιοργάνωση και συμμετοχή εταίρων από τρία κράτη μέλη τουλάχιστον), η ποιότητα και ο καινοτομικός και πρωτότυπος χαρακτήρας του σχεδίου.

Στο πλαίσιο αυτό η Επιτροπή, η οποία μάλιστα δεν γνωρίζει το ειδικό πρόβλημα που αντιμετωπίζει το Birminghan royal ballet, υπενθυμίζει ότι η ενίσχυση της έχει ως στόχο να ενθαρρύνει τη συνεργασία μεταξύ των κρατών μελών και ότι δεν παρεμβαίνει στην προετοιμασία των ενισχυόμενων σχεδίων και στους όρους εκτέλεσης, οι οποίοι αποτελούν αποκλειστική ευθύνη των εταίρων.
ΓΡΑΠΤΗ ΕΡΩΤΗΣΗ E-0245/96 υποβολή: Nel van Dijk (V) προς την Επιτροπή (9 Φεβρουαρίου 1996)

Θέμα: Ενίσχυση από το ΕΤΠΑ για το αεροδρόμιο του Μάαστριχτ-Άαχεν

Η από 20ής Δεκεμβρίου 1995 απάντηση της Επιτροπής στη γραπτή ερώτηση 3050/95 ((ΕΕ C 109, 15.4.1996, 19. )) της 15ης Νοεμβρίου 1995, δεν διευκρινίζει εάν η Επιτροπή συμμερίζεται την άποψη ότι «οι (χρηματο-οικονομικές) προοπτικές του αεροδρομίου του Beek είναι κατ' εξοχήν περιορισμένες». Μία έκθεση αξιολόγησης «σχετικά με το αεροδρόμιο του Μάασχτριχ-Άαχεν», που δημοσίευσε στις 16 Ιανουαρίου 1996 το Ίδρυμα De Rentmeesters θέτει εκ νέου υπό αμφισβήτηση την αποδοτικότητα του εν λόγω αεροδρομίου.

Συμμερίζεται η Επιτροπή το συμπέρασμα της ως άνω έκθεσης, ήτοι ότι ακόμη και στην περίπτωση κατασκευής ενός διαδρόμου από Ανατολάς προς Δυσμάς ή και εάν επιτραπούν οι νυκτερινές πτήσεις, η αποδοτική λειτουργία του αεροδρομίου είναι μάλλον απίθανη και υπόκειται σε πλείστες αβεβαιότητες, επειδή οι επίσημες προβλέψεις έχουν παραλείψει την εγγραφή θέσεων δαπανών;

Υπό το φως της εν λόγω έκθεσης και των μελετών που αναφέρονται στην ερώτηση 3050/95, κρίνει η Επιτροπή λογική την εκ νέου χορήγηση ενίσχυσης από το ΕΤΠΑ για το αεροδρόμιο του Μάασχριχτ-Άαχεν και τους πέριξ χώρους που προορίζονται για συναφείς δραστηριότητες;

Δεν κινδυνεύει η χρηματο-οικονομικά αβέβαιη αυτή περιπέτεια να χρησιμοποιηθεί στις Κάτω Χώρες ως επιχείρημα υπέρ της επιδοτούμενης διατήρησης ή της επέκτασης του αεροδρομίου του Μάαστριχτ-Άαχεν, τούτο δε παρά τις αντιρρήσεις που εγείρονται λόγω της ηχορύπανσης και των οικολογικών επιπτώσεων των εναερίων πτήσεων στην πυκνοκατοικημένη αυτή περιοχή;

Aπάντηση της κας Wulf-Mathies εξ ονόματος της Επιτροπής (7 Μαρτίου 1996)

Όταν συμφωνήθηκε η συμβολή του Ευρωπαϊκού Ταμείου Περιφερειακής Ανάπτυξης (ΕΤΠΑ) στην ανάπτυξη της ζώνης ολοκληρωμένων δραστηριοτήτων, το συμπέρασμα ήταν ότι ακόμη και χωρίς περαιτέρω ανάπτυξη του αεροδρομίου, η ζώνη αυτή θα μπορούσε να αναπτυχθεί ούτως ώστε να εξελιχθεί σε μία επιτυχή ζώνη δραστηριοτήτων και αυτό λόγω της καλής θέσης της και του περιορισμένου αριθμού υψηλής ποιότητας ζωνών δραστηριότητας στο νότιο Λιμβούργο.

Κατά συνέπεια, οι προβολές των διαφόρων μελετών σχετικά με τις χρηματοοικονομικές προοπτικές της επέκτασης του αεροδρομίου δεν έχουν τόση σημασία. Εντούτοις, η συνδρομή του ΕΤΠΑ χορηγήθηκε υπό όρους. Οι όροι αυτοί αφορούν τη δυνατότητα συγχρηματοδότησης της ζώνης δραστηριοτήτων από άλλους φορείς. Η συμβολή δεν εξαρτάται από το εάν θα αναπτυχθεί ή όχι το αεροδρόμιο. Ως εκ τούτου, είναι ανεδαφικό να συζητούμε για συμβολή στη διατήρηση ή την επέκταση του αεροδρομίου.
ΓΡΑΠΤΗ ΕΡΩΤΗΣΗ E-0492/96 υποβολή: Undine-Uta Bloch von Blottnitz (V) προς την Επιτροπή (1 Μαρτίου 1996)

Θέμα: Υπερεμπλουτισμένο ουράνιο από τη Ρωσία για γερμανικό ερευνητικό αντιδραστήρα

Στην απάντησή της στην ερώτησή μου 2919/95 ((ΕΕ C 51, 21.2.1996, 58. )) σχετικά με ενδεχόμενες προμήθειες ουρανίου από την πρώην Σοβιετική Ένωση στην Κοινότητα (και ειδικότερα στη Γερμανία για τη λειτουργία του ερευνητικού αντιδραστήρα του Garching), η Επιτροπή ανέφερε κατά λέξη τα εξής: «Δυνάμει του άρθρου 52 της Συνθήκης για την Ίδρυση της Ευρωπαϊκής Κοινότητας Ατομικής Ενέργειας (Ευρατόμ), η υπηρεσία ανεφοδιασμού ΕΚΑΕ κατέχει το αποκλειστικό δικαίωμα να συνάπτει συμβάσεις για την προμήθεια σχάσιμων υλών». Στη συνέχεια, η Επιτροπή επιβεβαίωσε ότι «η υπηρεσία δεν έχει υποβάλει προσφορά ανεφοδιασμού του αντιδραστήρα του Garching».

Ωστόσο, μετά από έρευνες του επιστημονικού περιοδικού «New Scientist» αποδείχθηκε ότι ουράνιο που προέρχεται από παροπλισμένους ρωσικούς πυραύλους πρόκειται να υποβληθεί σε επανεπεξεργασία σε βρετανικές και γαλλικές εγκαταστάσεις για παραγωγή ράβδων πυρηνικού καυσίμου, ούτως ώστε να χρησιμοποιηθεί κατόπιν και στον ερευνητικό αντιδραστήρα του Garching. Οι διαπραγματεύσεις για τις συναλλαγές αυτές είχαν διεξαχθεί από την υπηρεσία της ΕΚΑΕ.

1. Έχει πράγματι διαπραγματευθεί η υπηρεσία της ΕΚΑΕ - αντίθετα προς όσα αναφέρονται στην απάντηση που δόθηκε στην ερώτησή μου - με τις ρωσικές αρχές την προμήθεια πυρηνικού υλικού;

2. Για ποιές ουσίες πρόκειται ακριβώς και από ποιόν πρόκειται να παραδοθούν, πότε και σε ποιόν;

3. Γνωρίζει η Επιτροπή ότι ο αντιδραστήρας του Garching θα μπορούσε να λειτουργήσει απλώς και μόνο με ουράνιο χαμηλού εμπλουτισμού; Εάν τούτο συμβαίνει, για ποιό λόγο εξακολουθεί να προωθεί την αγορά υλικού από βόμβες και ποιές συνομιλίες έχει πραγματοποιήσει σχετικά με το θέμα αυτό με τις αμερικανικές αρχές;

Απάντηση του κ. Παπουτσή εκ ονόματος της Επιτροπής (15 Απριλίου 1996)

1-2. Επί του παρόντος η Επιτροπή προετοιμάζει επαφές με τις ρωσικές αρχές για να καθοριστεί πλαίσιο σύμφωνο με τις διατάξεις στης συνθήκης Ευρατόμ βάσει του οποίου θα μπορούσαν να παραδοθούν οι ποσότητες ουρανίου υψηλού βαθμού εμπλουτισμού που προορίζεται για τους ερευνητικούς αντιδραστήρες της Κοινότητας. Η Επιτροπή θα κρατήσει το Αξιότιμο Μέλος του Κοινοβουλίου ενήμερο για την εξέλιξη της υπόθεσης αυτής. Η διαπραγμάτευση των συμβάσεων ενδεχόμενης παράδοσης θα πραγματοποιηθεί όπως συνηθίζεται κατευθείαν μεταξύ των ιδιοκτητών των αντιδραστήρων αυτών και των ρωσικών υπηρεσιών και στη συνέχεια θα υποβληθούν στην Επιτροπή η οποία εξακριβώνει τη συμφωνία τους με τις διατάξεις της συνθήκης Ευρατόμ, με το παράγωγο δίκαιο της και με άλλες σχετικές με το θέμα διατάξεις.

3. Η Επιτροπή επιθυμεί να υπενθυμίσει στο Αξιότιμο Μέλος του Κοινοβουλίου ότι δεν υπάγεται στις αρμοδιότητές της η επιβολή ενός τρόπου λειτουργίας ενός αντιδραστήρα και επομένως δεν μπορεί να επιβάλει ή να απαγορεύσει τη χρησιμοποίηση του κατάλληλου καυσίμου.
ΓΡΑΠΤΗ ΕΡΩΤΗΣΗ E-0330/96 υποβολή: Susan Waddington (PSE) προς την Επιτροπή (22 Φεβρουαρίου 1996)

Θέμα: Προτάσεις για τη Διακυβερνητική Διάσκεψη - δικαιώματα των πολιτών

Λαμβάνοντας υπόψη τα προβλήματα που αντιμετωπίζει το Συμβούλιο όσον αφορά τη χρήση του άρθρου 235 ως νομικής βάσης για τα προγράμματα κοινωνικών υποθέσεων, θεωρεί η Επιτροπή απαραίτητο, στις προτάσεις της για τη Διακυβερνητική Διάσκεψη που θα δημοσιευθούν το Φεβρουάριο, να προτείνει να συμπεριληφθεί στη Συνθήκη νέα νομική βάση για δράση στον εν λόγω τομέα και ποια εμπόδια προβλέπει η Επιτροπή να ανακύψουν όσον αφορά την επίτευξη μιας τέτοιας τροποποίησης της Συνθήκης κατά τη διάρκεια της Διακυβερνητικής Διάσκεψης;

Απάντηση του κ. Oreja εξ ονόματος της Επιτροπής (29 Απριλίου 1996)

Η γνώμη της Επιτροπής σχετικά με την Διακυβερνητική Διάσκεψη χαρακτηρίζεται από τη σημασία που αποδίδει στο ευρωπαϊκό κοινωνικό πρότυπο, από την ανάγκη να ενσωματωθεί το κοινωνικό πρωτόκολλο στη Συνθήκη και να θεσπιστούν σαφέστερες διατάξεις όσον αφορά τη συνεργασία μεταξύ των κρατών μελών σε θέματα κοινωνικής πολιτικής, όπως είναι η καταπολέμηση της περιθωριοποίησης και της φτώχειας.

Η Επιτροπή θα διαδραματίσει ενεργό ρόλο στη διάσκεψη και ελπίζει να τύχει σημαντικής ενίσχυσης η άποψη που θα παρουσιάσει.
ΓΡΑΠΤΗ ΕΡΩΤΗΣΗ E-0638/96 υποβολή: Peter Pex (PPE) προς την Επιτροπή (15 Μαρτίου 1996)

Θέμα: Κωδικοποίηση και μετάφραση σε τηλεοπτικές εκπομπές του σταθμού «Europe by satellite»

Ο σταθμός «Europe by satellite» εκπέμπει από Δευτέρα έως Παρασκευή και μεταδίδει πληροφορίες ευρωπαϊκού ενδιαφέροντος, συνεντεύξεις τύπου, συνεδριάσεις «live», επισκέψεις, δραστηριότητες του Ευρωπαϊκού Κοινοβουλίου, καθώς και όλες τις συνόδους της ολομέλειας του εν λόγω θεσμικού οργάνου. Οι τηλεοπτικές μεταδόσεις λαμβάνονται μέσω του δορυφόρου EUTELSAT II με τη βοήθεια αποκωδικοποιητή. Σε σχέση με τις εκπομπές αυτές υπάρχουν δύο ερωτήματα που αφορούν τη μη πλήρη πληροφόρηση των ευρωπαίων πολιτών.

1. Γιατί δεν μπορεί κάθε ευρωπαίος πολίτης να λαμβάνει ελεύθερα, χωρίς τη χρήση αποκωδικοποιητή, την εικόνα των εν λόγω εκπομπών;

2. Γιατί δεν έχει προβλεφθεί μετάφραση και/ή υπότιτλοι στην ολλανδική γλώσσα;

Θεωρώ τα ανωτέρω ασύμβατα με το καθήκον της Ευρωπαϊκής Ένωσης να πληροφορεί ορθώς και πλήρως τους πολίτες της σχετικά με κάθε είδους ευρωπαϊκά θέματα. Επιπλέον, η Ευρωπαϊκή Ένωση εκφράζει την πολιτική της χωρίς να λαμβάνεται πλήρως υπόψη η γλωσσική ποικιλομορφία και το πλήθος των γλωσσών στην Ευρωπαϊκή Ένωση. Άλλωστε, το Συμβούλιο έχει εγκρίνει ψήφισμα σχετικά με την πολυγλωσσία, στο οποίο αναφέρεται ότι ο πολίτης τότε μόνο θα συνηγορήσει υπέρ της ενοποιημένης Ευρώπης, όταν λάβει τη διαβεβαιώση ότι όλες οι κοινοτικές γλώσσες είναι ισοδύναμες και ότι έκαστος έχει την αυτή πρόσβαση στην ενημέρωση ((ΕΕ C 207 της 12.08.1995, σελ. 1. )). Συμφωνεί η Επιτροπή με την εν λόγω επιχειρηματολογία;

Απάντηση του κ. Oreja εξ ονόματος της Επιτροπής (6 Μαΐου 1996)

1. Ο σταθμός Europe by satellite εκπέμπει προς ενημέρωση των εργαζόμενων στα μέσα ενημέρωσης. Ο ρόλος της Επιτροπής δεν είναι να εκπέμπει στο ευρύ κοινό αλλά να παρέχει στα μέσα ενημέρωσης πλήρη και ελεύθερη πρόσβαση στις κοινοτικές πληροφορίες, έτσι ώστε οι πληροφορίες αυτές να μπορούν να εκδίδονται κατά τρόπο που να ταιριάζουν στο αντίστοιχο τηλεοπτικό κοινό. Οι εκπομπές της Europe by satellite που περιλαμβάνει ειδήσεις και καλύπτει τις συνεδριάσεις των κοινοτικών οργάνων μεταδίδονται ελεύθερα εκτός από την ενημέρωση του τύπου στην αίθουσα τύπου της Επιτροπής, η οποία προορίζεται για τους δημοσιογράφους που είναι διαπιστευμένοι στις Βρυξέλλες.

2. Η Europe by satellite εκπέμπεται μέσω δορυφόρου και έχει τέσσερα κανάλια. Τα κανάλια, εκτός από τη γλώσσα του πρωτοτύπου (η οποία μπορεί να είναι οποιαδήποτε από τις έντεκα επίσημες γλώσσες), εκπέμπουν στα γαλλικά, στα αγγλικά και στα γερμανικά. Είναι καθαρά τεχνικοί οι λόγοι συνεπώς που οι εκπομπές γίνονται μόνο σε τέσσερα κανάλια.
ΓΡΑΠΤΗ ΕΡΩΤΗΣΗ E-0403/96 υποβολή: Thomas Megahy (PSE) προς την Επιτροπή (22 Φεβρουαρίου 1996)

Θέμα: Δρόμοι και ηχορύπανση

Έχοντας υπόψη το σοβαρό και ολοένα εντεινόμενο πρόβλημα της ηχορύπανσης που προέρχεται από τους αυτοκινητοδρόμους και λοιπούς δρόμους μεγάλης κυκλοφορίας, έχει και η Επιτροπή αντιμετωπίσει τη λήψη μέτρων για να ενθαρρύνει τη χρησιμοποίηση οδοστρωμάτων που συμβάλουν στη μείωση του θορύβου, με υλικά όπως η πορώδης άσφαλτος και το ακάλυπτο σκυρόδεμα, καθώς και άλλων συναφών μεθόδων, στά έργα οδοποιϊας που τυγχάνουν χρηματοδοτικής ενίσχυσης από την Ευρωπαϊκή Ένωση;

Απάντηση του κ. Kinnock εξ ονόματος της Επιτροπής (15 Απριλίου 1996)

Η Επιτροπή, σε στενή συνεργασία με την ένωση των ευρωπαϊκών ερευνητικών κέντρων που ασχολούνται με θέματα οδικής κυκλοφορίας έχει αναλάβει την πραγματοποίηση έρευνας, βάσει του τέταρτου προγράμματος πλαισίου, γύρω από τις τεχνικές σχεδιασμού και κατασκευής δρόμων, οι οποίες ενδεχομένως να αποτελέσουν τη βάση μελλοντικών προδιαγραφών. Η ηχορρύπανση περιλαμβάνεται ως σκέλος στο εν λόγω πρόγραμμα.

Επιπλέον, στο πλαίσιο της ευρωπαϊκής επιτροπής τυποποίησης (CEN) δραστηριοποιείται μια ομάδα εργασίας με στόχο την ετοιμασία ενός προτύπου για την πορώδη άσφαλτο. Στο εν λόγω πρότυπο θα περιλαμβάνονται επίσης κριτήρια για την ηχορρύπανση και το έργο θα προωθηθεί από την Επιτροπή.

Όταν τα κράτη μέλη σκοπεύουν να κατασκευάσουν κάποια οδό και ανακοινώσουν την πρόθεσή τους στην Επίσημη Εφημερίδα οι προδιαγραφές τους θα πρέπει να βασίζονται στα σχετικά πρότυπα CEN.

Τα κράτη μέλη αποφασίζουν από μόνα τους τον τρόπο κατασκευής των οδικών τους αρτηριών και ως εκ τούτου καθορίζουν κατά πόσο πρέπει να λάβουν υπόψη τους τις επιφάνειες παραγωγής χαμηλού επιπέδου ηχορρύπανσης. Τα υλικά προς χρησιμοποίηση θα εξαρτώνται από την επιτόπου δυνατότητα εξεύρεσής τους και το συνολικό κόστος τους. Η Επιτροπή δεν έχει την πρόθεση να απαιτήσει τη χρήση της πορώδους ασφάλτου ή του ακάλυπτου σκυροδέματος.

Ωστόσο, η Επιτροπή συμφωνεί ότι παρόμοιες επιφάνειες παρέχουν τη δυνατότητα ουσιαστικής μείωσης των οδικών θορύβων. Το θέμα αυτό θα εξετασθεί στο πλαίσιο της προσεχούς ανακοίνωσης σχετικά με τη μελλοντική πολιτική για την ηχορύπανση, όπως ανακοινώθηκε στο πρόγραμμα εργασίας της Επιτροπής για το 1996. Στην ανακοίνωση θα εξεταστεί επίσης η δυνατότητα προώθησης της χρήσης επιφανειών χαμηλού επιπέδου ηχορρύπανσης στα οδικά έργα που χρηματοδοτεί η Κοινότητα, όταν αυτά είναι σκόπιμα και οικονομικά συμφέροντα.
ΓΡΑΠΤΗ ΕΡΩΤΗΣΗ E-0753/96 υποβολή: Anne Andrι-Lιonard (ELDR) προς την Επιτροπή (26 Μαρτίου 1996)

Θέμα: Χορήγηση οικονομικών ενισχύσεων για την υλοποίηση προγραμμάτων υπέρ της προστασίας των καταναλωτών κατά το έτος 1996

Σε γνώμη που δημοσιεύτηκε στην Επίσημη Εφημερίδα C 19 της 23ης Ιανουαρίου 1996 σχετικά με τη χορήγηση οικονομικών ενισχύσεων για την υλοποίηση προγραμμάτων υπέρ της προστασίας των καταναλωτών κατά το έτος 1996, η Επιτροπή αναφέρει όλους τους όρους αποδοχής.

Η γνώμη της Επιτροπής προβλέπει ότι η προθεσμία υποβολής αιτήσεων για τη χορήγηση των επιδοτήσεων έχει οριστεί για τις 31 Ιανουαρίου 1996.

Θα μπορούσε η Επιτροπή να επισημάνει πώς είναι δυνατόν, σε τόσο σύντομο χρονικό διάστημα (από τις 23 Ιανουαρίου έως τις 31 Ιανουαρίου), να συμπληρωθούν οι φάκελοι των αιτήσεων και να αποσταλούν στις αρμόδιες υπηρεσίες της Ευρωπαϊκής Επιτροπής;

Μπορεί η Επιτροπή να γνωστοποιήσει το αριθμό των προγραμμάτων που κατατέθηκαν;

Απάντηση της κ. Bonino εξ ονόματος της Επιτροπής (25 Απριλίου 1996)

Η δημοσίευση του κειμένου που αφορά τη χορήγηση οικονομικής βοήθειας για την εκτέλεση έργων σχετικά με την προστασία των καταναλωτών για το 1996 έχει πραγματικά καθυστερήσει. Για το λόγο αυτό, αν και η Επιτροπή έχει ήδη δεχθεί μεγάλο αριθμό (300) αιτήσεων για επιδοτήσεις, αποφάσισε να παρατείνει την προθεσμία έως τις 31 Μαΐου 1996 ώστε να μη μεταχειριστεί άνισα καμία οργάνωση. Η νέα ανακοίνωση σχετικά με το ζήτημα αυτό θα εκδοθεί σύντομα.
ΓΡΑΠΤΗ ΕΡΩΤΗΣΗ E-0846/96 υποβολή: Carles-Alfred Gasςliba i Bφhm (ELDR) προς την Επιτροπή (12 Απριλίου 1996)

Θέμα: Ανταλλαγή μη πανεπιστημιακών καθηγητών, στο πλαίσιο του προγράμματος ΣΩΚΡΑΤΗΣ

Σύμφωνα με τη δράση αρ. 1 του προγράμματος ΣΩΚΡΑΤΗΣ σχετικά με ενώσεις σχολικών κέντρων για την ανάπτυξη ευρωπαϊκών εκπαιδευτικών προγραμμάτων, έχουν δημιουργηθεί υποτροφίες για την διευκόλυνση των ανταλλαγών καθηγητών, για ανώτατη περίοδο τεσσάρων εβδομάδων.

Στην περίπτωση της Μεγάλης Βρετανίας, είναι πάρα πολύ δύσκολη, αν όχι πρακτικά αδύνατη, η πραγματοποίηση των ανταλλαγών αυτών, εφόσον τα αιτήματα των άλλων κοινοτικών χωρών δεν ικανοποιούνται, στη βάση της δήλωσης των αρμόδιων αρχών ότι δεν υπάρχουν διαθέσιμοι καθηγητές για τις ανταλλαγές αυτές.

Δεν πιστεύει η Επιτροπή ότι απαιτείται η διερεύνηση των λόγων για τους οποίους παρεμποδίζεται η ικανοποίηση των αιτημάτων των άλλων χωρών της Κοινότητας; Ποιά μέτρα σκέπτεται να λάβει η Επιτροπή για να επιλύσει το πρόβλημα αυτό που αντίκειται στο πνεύμα του προγράμματος ΣΩΚΡΑΤΗΣ;

Απάντηση της κας Cresson εξ ονόματος της Επιτροπής (2 Μαΐου 1996)

Στο πλαίσιο του πρώτου έτους (1995-1996) εφαρμογής της ενέργειας 1 - Comenius, όλα τα κράτη μέλη έλαβαν μέρος στις ανταλλαγές εκπαιδευτικών που προβλέπονται στο πλαίσιο των ευρωπαϊκών σχολικών εταιρικών σχέσεων, χωρίς να αναφερθούν ιδιαίτερες δυσκολίες.

Όντως, το Ηνωμένο Βασίλειο πρότεινε 113 ανταλλαγές εκπαιδευτικών (επί διατεθείσας ποσόστωσης 100 εκπαιδευτικών) και η Ισπανία 94 ανταλλαγές εκπαιδευτικών (επί διατεθείσας ποσόστωσης 80 εκπαιδευτικών).

Πάντως, η Επιτροπή θα έρθει σε επαφή με τους εθνικούς φορείς που είναι υπεύθυνοι για αυτήν την αποκεντρωμένη ενέργεια, ώστε να βεβαιωθεί για την καλή διεξαγωγή της εφαρμογής.
ΓΡΑΠΤΗ ΕΡΩΤΗΣΗ E-0542/96 υποβολή: Ειρήνη Λαμπράκη (PSE) προς την Επιτροπή (11 Μαρτίου 1996)

Θέμα: Eφαρμογή του κοινοτικού δικαίου επί των καταστατικών διατάξεων των διεθνών και εθνικών αθλητικών ομοσπονδιών.

Μετά την απόφαση Βosman του Δικαστηρίου των Ευρωπαϊκών Κοινοτήτων (C-415/95 της 15ης Δεκεμβρίου 1995) προέκυψαν νέα δεδομένα όσον αφορά την έκταση εφαρμογής της κοινοτικής έννομης τάξης στον ευρωπαϊκό αθλητικό χώρο. Ο ευρωπαϊκός χώρος του ποδοσφαίρου ρυθμίζεται παραδοσιακά από τις καταστατικές διατάξεις της FIFA και της UEFA που συμπληρώνονται από τις καταστατικές διατάξεις των εθνικών ποδοσφαιρικών ομοσπονδιών.

Υπό πρίσμα λοιπόν αυτής της απόφασης, ερωτάται η Επιτροπή:

1. Εάν το κοινοτικό δίκαιο βρίσκει εφαρμογή και επί αθλητικών εννόμων σχέσεων που ρυθμίζονται από τα καταστατικά των διεθνών και εθνικών αθλητικών ομοσπονδιών (εγγραφές - μεταγραφές αθλητών, δικαιώματα και υποχρεώσεις μελών σωματείων, τρόπος εκλογής οργάνων διοίκησης κ.λ.π.);

2. Εάν οι διατάξεις των καταστατικών των διεθνών αθλητικών ομοσπονδιών (FIFA, UEFA, FIBA, IAAF κ.λ.π.) υπερισχύουν των αντιθέτων διατάξεων κοινοτικού δικαίου;

3. Εάν το εσωτερικό δίκαιο των κρατών μελών της Ε.Ε. που ρυθμίζει θέματα διοίκησης, οργάνωσης και λειτουργίας των εθνικών αθλητικών ομοσπονδιών υπερισχύει των διατάξεων των καταστατικών των διεθνών αθλητικών ομοσπονδιών (εξαιρουμένων των κανόνων πεδιάς και των καθαρά τεχνικής φύσης κανόνων διεξαγωγής των αθλημάτων);

Απάντηση του κ. Van Miert εξ ονόματος της Επιτροπής (15 Απριλίου 1996)

1. Η απόφαση του Δικαστηρίου στην οποία αναφέρεται το Αξιότιμο μέλος επιβεβαίωσε την αρχή σύμφωνα με την οποία οι αθλητικοί όμιλοι ασκούν συνήθως οικονομική δραστηριότητα. Κατά συνέπεια, αποτελούν επιχειρήσεις δυνάμει του κοινοτικού δικαίου και το ίδιο ισχύει με τις ομοσπονδίες τους, που αποτελούν επιχειρήσεις ή ενώσεις επιχειρήσεων, τόσο εθνικές όσο και διεθνείς. Ως επιχειρήσεις, υπόκεινται στις διατάξεις του κοινοτικού δικαίου.

2. Κατά συνέπεια, οι διατάξεις αυτές διέπουν - στον Ευρωπαϊκό Οικονομικό Χώρο - επίσης τις έννομες σχέσεις που έχουν ως αντικείμενο διατάξεις καταστατικών των διεθνών αθλητικών ομοσπονδιών και υπερέχουν των κανόνων των εν λόγω κατασταστικών, ενδεχομένως ασυμβίβαστων, έστω και αν πρόκειται για ομοσπονδίες η αρμοδιότητα των οποίων εκτείνεται πέραν του Ευρωπαϊκού Οικονομικού Χώρου.

3. Αντίθετα, η σχέση μεταξύ των εν λόγω καταστατικών και του εθνικού δικαίου των κρατών μελών διέπεται από τις διάφορες εθνικές διατάξεις.
ΓΡΑΠΤΗ ΕΡΩΤΗΣΗ E-0661/96 υποβολή: Martina Gredler (ELDR) προς την Επιτροπή (15 Μαρτίου 1996)

Θέμα: Ανώνυμες τραπεζικές συναλλαγές στην Ιταλία

Η οδηγία του Συμβουλίου της 10ης Ιουλίου 1991, αριθ. 91/308/ΕΟΚ ((ΕΕ L 166 της 28.06.1991, σελ. 77. )), για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους «την απόδειξη της ταυτότητάς τους μέσω του κατάλληλου αποδεικτικού εγγράφου».

Στην Ιταλία οι οικονομικές συναλλαγές που δεν ξεπερνούν τις 20 εκατ. Λιρέτες δεν υπόκεινται στη διαδικασία νομιμοποίησης.

Συνεχίζει να υφίσταται η δυνατότητα αυτή και κατά το 1996;

Προβλέπεται το γεγονός αυτό στην προαναφερόμενη οδηγία;

Από πότε γνωρίζει η Επιτροπή, ότι έχει παραβιαστεί η προαναφερόμενη οδηγία;

Τί ενέργειες έχει αναλάβει η Επιτροπή για να διασφαλίσει την ορθή εφαρμογή της οδηγίας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-0660/96, E-0661/96, E-0662/96 και E-0663/96 (12 Απριλίου 1996)

Το άρθρο 3, παράγραφος 1 της οδηγίας 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους την απόδειξη της ταυτότητάς τους όταν ανοίγουν έναν λογαριασμό. Τ άρθρο 3, παράγραφος 2 επεκτείνει την υποχρέωση απόδειξης της ταυτότητας και σε πελάτες εκτός από αυτούς που αναφέρει η παράγραφος 1, για κάθε συναλλαγή το ποσό της οποίας φθάνει ή υπερβαίνει τις 15.000 ΕCU, ανεξάρτητα από το αν διενεργείται με μία μόνη πράξη ή με περισσότερες μεταξύ των οποίων φαίνεται να υπάρχει κάποια σχέση. Κατά συνέπεια, η οδηγία δεν απαιτεί την εξακρίβωση της ταυτότητας πελατών όταν το ύψος της συναλλαγής είναι κατώτερο των 15.000 ΕCU, εκτός εάν υπάρχει υπόνοια ότι πρόκειται για νομιμοποίηση εσόδων από παράνομες δραστηριότητες (Άρθρο 3).

Οι προαναφερθείσες διατάξεις της οδηγίας μεταφέρθηκαν στο εθνικό δίκαιο των κρατών μελών τα οποία ανέφερε το Αξιότιμο Μέλος. Τα όρια καθορίζονται στη Γαλλία σε ποσό ύψους 50.000 γαλλικών φράγκων, στην Ιταλία σε ποσό ύψους 20 εκατομμυρίων λιρετών, στο Βέλγιο σε 10.000 ΕCU και στη Γερμανία σε 20.000 DM. Η Επιτροπή δεν έχει στοιχεία για το ότι τα όρια αυτά δεν τηρήθηκαν.

Πλήρη στοιχεία για τη μεταφορά στη νομοθεσία των κρατών μελών της οδηγίας για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, περιέχονται στην έκθεση της Επιτροπής για την εφαρμογή της εν λόγω οδηγίας ((COM(95) 54 τελικό, 3.3.1995. )), που αυτή τη στιγμή εξετάζεται από το Κοινοβούλιο.